ทองปิดพุ่ง 30.7 เหรียญ นลท.แห่ซื้อสินทรัพย์ปลอดภัย หลังกังวลสงคราม “รัสเซีย-ยูเครน”
ราคาทอง ปิดพุ่ง 30.70 เหรียญ นักลงทุนแห่ซื้อสินทรัพย์ปลอดภัย ท่ามกลางความวิตกเกี่ยวกับผลกระทบจากการทำสงครามระหว่างรัสเซียและยูเครน
5 มี.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดพุ่งขึ้นในวันศุกร์ (4 มี.ค.2565) เนื่องจากนักลงทุนเข้าซื้อสัญญาทองคำในฐานะสินทรัพย์ปลอดภัย ท่ามกลางความวิตกเกี่ยวกับผลกระทบจากการทำสงครามระหว่างรัสเซียและยูเครน
โดยสัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 30.70 ดอลลาร์ หรือ 1.59% ปิดที่ 1,966.60 ดอลลาร์/ออนซ์ และในรอบสัปดาห์นี้ สัญญาทองคำปรับตัวขึ้น 4.20%
ทั้งนี้สัญญาโลหะเงินส่งมอบเดือนพ.ค. เพิ่มขึ้น 57.70 เซนต์ หรือ 2.29% ปิดที่ 25.789 ดอลลาร์/ออนซ์
ส่วนสัญญาพลาตินัมส่งมอบเดือนเม.ย. เพิ่มขึ้น 36 ดอลลาร์ หรือ 3.33% ปิดที่ 1,116.80 ดอลลาร์/ออนซ์
อีกทั้งสัญญาพัลลาเดียมส่งมอบเดือนมิ.ย. พุ่งขึ้น 251.10 ดอลลาร์ หรือ 9.2% ปิดที่ 2,981.90 ดอลลาร์/ออนซ์
สำหรับความขัดแย้งระหว่างรัสเซียและยูเครนที่ทวีความรุนแรงขึ้นนั้นกระตุ้นให้นักลงทุนเข้าซื้อทองคำในฐานะสินทรัพย์ปลอดภัย
นอกจากนี้การร่วงลงของตลาดหุ้นสหรัฐในวันศุกร์ได้หนุนแรงซื้อสัญญาทองคำด้วย
ด้านกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรพุ่งขึ้น 678,000 ตำแหน่งในเดือนก.พ. สูงกว่าที่นักวิเคราะห์คาดการณ์ไว้ที่ระดับ 440,000 ตำแหน่ง และอัตราการว่างงานปรับตัวลงสู่ระดับ 3.80% ซึ่งเป็นระดับต่ำสุดนับตั้งแต่เดือยก.พ. 2563 ซึ่งต่ำกว่าที่นักวิเคราะห์คาดการณ์ไว้ที่ระดับ 3.90%